Luister: Nuwe dokkie gee intieme blik op bekendesReynardt Hugo op die stel van ‘Net Mens’. Vir jare al leef Kurt Darren, Cindy Swanepoel, Kim Cloete, Dirk van der Westhuizen, Elandré, Refentse, Hykie Berg en Early B in die openbare oog. Koerant- en tydskrifvoorblaaie, verskynings op TV-leefstylprogramme en radio-onderhoude van dié agt bekende Suid-Afrikaanse kunstenaars is oral beskikbaar, maar hoeveel weet Suid-Afrikaners werklik van die akteurs en sangers se lewens agter geslote deure? ŉ Splinternuwe dokumentêre reeks onder leiding van Reynardt Hugo getiteld Net Mens bied ’n sensitiewe dog eerlike vertelling wat insae gee in dié agt Suid-Afrikaanse bekendes se lewens – van hul grootwordjare tot die kruin van ’n loopbaan; die moeilike tye, die goeie tye, suksesse asook die opspraakwekkende oomblikke wat voorblaaie gehaal het. Die reeks ondersoek wie die kunstenaars buite die kollig is, sê Reynardt in Maroela Media se ateljee. “Wie is hulle as hulle by die huis is?” som hy die konsep van die reeks, wat uit agt episodes bestaan, op. Reynardt, bekend as dr. Tertius Jonker in die kykNET-sepie Binnelanders, het die regisseurshoed gedra vir Net Mens, wat binnekort op kykNET uitgesaai word. “Dit was vir my belangrik om elkeen se storie te vertel wat mense nog nooit gesien het nie. Ek dink dis nou so nodig vir so ŉ tipe reeks, want ons sien net altyd die frilletjies en die mooi goeters daar buite, maar ons verstaan min wat dit is wat hierdie ouens agter die gordyne aan die gang hou.” Reynardt Hugo en Dirk van der Westhuizen op die stel van ‘Net mens’. Kykers gaan lag, kwaad raak en geskok wees, sê Reynardt. “Die reeks is egter nie daarop gemik om ŉ reaksie uit te lok nie, maar eerder om bloot die volledige storie te vertel. Die dokumentêr is in egte Netflix-dokumentêre styl geskiet.” Die kunstenaars het nie geskroom om diep in hulle lewensverhale te delf voor die kamera nie, en Reynardt se Binnelanders-kollega, aktrise Cindy Swanepoel, deel onder meer die storie van haar ma se afsterwe en die moeilike tye wat sy moes deurmaak. “Ek dink nie mense ken daardie deel van Cindy se lewe nie en met die verfilming van haar episode het ek baie gehuil. In die episode vertel haar suster en vriende ook die verhaal uit hulle perspektief, en die bekendes het nie teruggehou nie. Hulle het my vertrou en oopgemaak teenoor my.” Omdat hy self in een van Suid-Afrika se grootste sepies verskyn en vir jare in een van die land se gewildste mansgroepe, ADAM, gesing het, het Reynardt geweet watter vrae om te vra om die regte antwoorde te kry en hoe om die kunstenaars se vertroue te wen. Reynardt Hugo en Elandré op die stel van ‘Net Mens’. “Ek het net ŉ kamera en mikrofoon opgestel en vir die ouens gevra om hul ding te doen en te vergeet ons is daar. Wanneer sien jy dit ooit? Wanneer sien jy hoe Kurt by sy huis braai? Of hoe Early B in sy motor resies jaag of hoe Elandré kwekery toe gaan? Wanneer is jy ooit by Refentse se ouers se huis? “Ons het dit nog nooit gesien nie en dit is wat ek vir mense daar buite wys. Ek wil hê mense moet sien hoe leef die mense wanneer die deure gesluit is.” Net Mens word van Sondag 22 Januarie 2023 om 20:00 op kykNET, DStv-kanaal 144, uitgesaai. Die reeks sal ook later op Showmax beskikbaar wees.